b'\n_START_ARTICLE_\nTre\xc4\x8diasis Reichas\n_START_SECTION_\nPrie\xc5\xa1karinis laikotarpis\n_START_PARAGRAPH_\nRinkimus laim\xc4\x97jusios Vokietijos nacionalsocialistin\xc4\x97s darbinink\xc5\xb3 partijos fiureris (vok. F\xc3\xbchrer \xe2\x80\x93 vadas) Adolfas Hitleris 1933\xc2\xa0m. sausio 30 d. buvo paskirtas Vokietijos kancleriu. Dar prie\xc5\xa1 ateidamas \xc4\xaf vald\xc5\xbei\xc4\x85, A. Hitleris deklaravo Versalio sutarties panaikinimo, Vokietijos perginklavimo, antisemitizmo ir kitas id\xc4\x97jas. \xc5\xa0ios id\xc4\x97jos to meto Vokietijos politin\xc4\x97s ir, ypa\xc4\x8d, ekonomin\xc4\x97s situacijos kontekste pad\xc4\x97jo A. Hitlerio partijai surinkti didel\xc4\x99 dal\xc4\xaf viet\xc5\xb3 Vokietijos reichstage (parlamente), kas v\xc4\x97liau ir l\xc4\x97m\xc4\x97 jo paskyrim\xc4\x85 Reicho kancleriu._NEWLINE_1934\xc2\xa0m. po prezidento Pauliaus fon Hindenburgo mirties A. Hitleris \xc4\xafgijo dar ir Reicho prezidento pareigybes; tai s\xc4\x85lygojo vienos i\xc5\xa1 \xe2\x80\x9evadov\xc4\x97lini\xc5\xb3\xe2\x80\x9c Europos diktat\xc5\xabr\xc5\xb3\xc2\xa0\xe2\x80\x93 Tre\xc4\x8diojo Reicho\xc2\xa0\xe2\x80\x93 genez\xc4\x99._NEWLINE_Tre\xc4\x8diojo Reicho prad\xc5\xbeia buvo daug \xc5\xbeadanti ne tik Vokietijai, bet k\xc4\x97l\xc4\x97 susi\xc5\xbeav\xc4\x97jim\xc4\x85 ir visoje Europoje. Vokietijoje iki minimumo suma\xc5\xbe\xc4\x97jo nedarbas, buvo \xc4\xafveikta ekonomin\xc4\x97 kriz\xc4\x97, savoti\xc5\xa1kai denonsuota Versalio sutartis bei perginkluotas ir sustiprintas Vokietijos vermachtas (Vokietijos ginkluotosios paj\xc4\x97gos iki 1945\xc2\xa0m.), o Adolfas Hitleris netgi tapo \xc5\xbeurnalo \xe2\x80\x9eTime\xe2\x80\x9c met\xc5\xb3 \xc5\xbemogumi. Ta\xc4\x8diau kartu su \xc5\xa1iais pozityviais veiksniais prasid\xc4\x97jo ir visuotinis \xc5\xbeyd\xc5\xb3, politini\xc5\xb3 prie\xc5\xa1inink\xc5\xb3 persekiojimas (\xe2\x80\x9eKri\xc5\xa1tolin\xc4\x97 naktis\xe2\x80\x9c (Kristallnacht), Niurnbergo \xc4\xafstatymai), koncentracijos stovykl\xc5\xb3 steigimas (pirmoji\xc2\xa0\xe2\x80\x93 Dachau)._NEWLINE_Nuo 1936\xc2\xa0m. Tre\xc4\x8diasis Reichas prad\xc4\x97jo vykdyti agresyvi\xc4\x85 u\xc5\xbesienio politik\xc4\x85. 1936\xc2\xa0m. buvo u\xc5\xbeimta demilitarizuotoji Reino zona, 1938\xc2\xa0m. kovo 12 d. \xc4\xafvykdytas Austrijos an\xc5\xa1liusas, v\xc4\x97liau\xc2\xa0\xe2\x80\x93 1938\xc2\xa0m. rugs\xc4\x97jo 28 d. Miuncheno suokalbis nul\xc4\x97m\xc4\x97 tai, kad buvo prijungtas Sudet\xc5\xb3 kra\xc5\xa1tas, 1939\xc2\xa0m. kovo 14 d. u\xc5\xbeimta \xc4\x8cekoslovakija, 1939\xc2\xa0m. kovo 22 d.\xc2\xa0\xe2\x80\x93 Klaip\xc4\x97dos kra\xc5\xa1tas, 1939\xc2\xa0m. rugpj\xc5\xab\xc4\x8dio 23 d. pasira\xc5\xa1ytas Molotovo-Ribentropo paktas. A. Hitleris paskelb\xc4\x97 ultimatum\xc4\x85 Lenkijai d\xc4\x97l vadinamo Dancigo koridoriaus.'